Nuwe eiland ná groot aardbewing 210 lewens eis | Maroela Media
Die nuwe eiland. Foto: Twitter
Die dood van minstens 210 mense is reeds bevestig wat dit tot dusver vanjaar wêreldwyd die dodelikste aardbewing maak, en daar word verwag dat die jongste dodetal nog verder sal styg. Met sommige aardbewings is dit egter moeilik om die presiese dodetal vas te stel, soos in dele van Iran wat deur minderhede bewoon word, en reddingsoperasies gereeld onder skerp kritiek deurloop.
Die hoofskudding het 7,7 op die momentmagnituteskaal geregistreer (na berig word 7,8 op die Richterskaal). As die bestaande ongevallesyfers akkuraat is, het die jongste skudding en sy naskokke die dodetal vanjaar tot meer as 1 000 opgestoot. Die rede hoekom die totaal nie baie hoog is nie, is omdat die skuddings vanjaar nog geen beduidende tsunami opgelewer het nie.
Die skudding is oor 'n baie wye gebied gevoel, selfs tot in New Delhi.
Die eiland wat ontstaan het steek sowat tien meter bo die see se oppervlak uit, en is sowat 30 meter lank. Sulke eilande ontstaan gereeld na groot aardbewings en word as "moddervulkane" beskryf. Die skokgolwe van die skuddings maak metaangasdeeltjies wat in die modder vasgevang is los, wat dan opstyg en modder saamneem. Dieselfde het in 1945, 1990 en 2001 gebeur. Dié eilande verweer gewoonlik binne 'n jaar heeltemal weg.
Die hoofskudding maak 2013, met nog 'n raps meer as drie maande oor, een van die ergste aardbewingjare van die afgelope dekade. Dit was reeds die 15de aardbewing van M7 of meer wêreldwyd vanjaar. Twee hiervan was M8 of meer, met agt aardbewings wat tien keer sterker as 7 is. Slegs in 2007 (17), 2009 (16), 2010 (21) en 2011 (19) is daar meer aardbewings van M7 of meer gemeet.
Die naaste aardbewing aan Suid-Afrika die afgelope week was een van M5,12 018km suidwes van Hermanus, in die omgewing van Bouveteiland.